b'\n_START_ARTICLE_\nKuppa\n_START_SECTION_\nHistoriaa\n_START_PARAGRAPH_\nKupan on arvioitu saapuneen Eurooppaan 1400-luvun lopulla Amerikasta Kolumbuksen ensimm\xc3\xa4iseen l\xc3\xb6yt\xc3\xb6retkeen osallistuneiden miesten mukana. Tauti levisi Portugalin, Espanjan ja Italian satamakaupungeista nopeasti n\xc3\xa4iden maiden v\xc3\xa4est\xc3\xb6\xc3\xb6n. On my\xc3\xb6s esitetty, ett\xc3\xa4 Treponema pallidum -bakteeri olisi tullut jo aiemmin Eurooppaan Afrikasta ja muuntunut kuppaa aiheuttavaksi pallidum-alalajiksi._NEWLINE_Napolin piirityksen aikana vuonna 1494 kuppa sai Euroopassa ensimm\xc3\xa4isen kerran epidemian luonteen ja alkoi her\xc3\xa4tt\xc3\xa4\xc3\xa4 yleist\xc3\xa4 kauhua. Italialaisten joukkojen on v\xc3\xa4itetty tietoisesti l\xc3\xa4hett\xc3\xa4neen tautia kantavia naisia ranskalaisten piiritt\xc3\xa4jien keskuuteen, mit\xc3\xa4 voidaan pit\xc3\xa4\xc3\xa4 yhten\xc3\xa4 varhaisimmista esimerkeist\xc3\xa4 biologisesta sodank\xc3\xa4ynnist\xc3\xa4. N\xc3\xa4in tauti iski ranskalaisiin sotilaisiin ja kulkeutui heid\xc3\xa4n mukanaan Ranskaan ja edelleen muualle Eurooppaan. Ranskan ulkopuolella tautia alettiin kutsua ranskantaudiksi, kun taas ranskalaiset kutsuivat sit\xc3\xa4 italiantaudiksi._NEWLINE_Taudin levi\xc3\xa4mist\xc3\xa4 nopeutti etel\xc3\xa4isen Euroopan kaupunkikulttuuriin kuuluneet miesten ja naisten yhteiskylpyl\xc3\xa4t, joissa harrastettiin yleisesti juopottelua ja seksi\xc3\xa4. Yhteiskylvyt jouduttiin suurelta osin juuri kupan levi\xc3\xa4misen takia 1500-luvun alkupuolella lopettamaan._NEWLINE_Kupan ja muiden seksitautien tartuntaa on pyritty ehk\xc3\xa4isem\xc3\xa4\xc3\xa4n kondomeilla ainakin 1500-luvulta alkaen. Kondomeja on valmistettu aiemmin muun muassa lampaan suolesta, kalan uimarakosta sek\xc3\xa4 erilaisista kankaista, mutta 1800-luvun lopulta l\xc3\xa4htien tavallisimmin nykyisinkin k\xc3\xa4yt\xc3\xb6ss\xc3\xa4 olevasta kumista. Kupan tapauksessa kondomi ei kuitenkaan ole kovin varma tartuntaeste, sill\xc3\xa4 tauti voi tarttua my\xc3\xb6s kondomin suojaaman alueen ulkopuolella.\n_START_SECTION_\nKuppa Suomessa\n_START_PARAGRAPH_\nSuomessa kuppa todettiin ensimm\xc3\xa4isen kerran vasta 1640-luvulla. Se tuli maahan ilmeisesti Ruotsin sotajoukoissa palvelleiden suomalaisten v\xc3\xa4lityksell\xc3\xa4. N\xc3\xa4m\xc3\xa4 hankkivat taudin ilmeisesti sotaretkill\xc3\xa4 Keski-Euroopasta. Siksi ensimm\xc3\xa4isi\xc3\xa4 kupalle annettuja suomalaisia nimityksi\xc3\xa4 olivat ranskantaudin ohella huovintauti ja sotilaantauti.  Laajalti tiedostettu kansanterveydellinen ongelma kupasta tuli Suomessa vasta 1720-luvulla.\n_START_SECTION_\nTaudin aiheuttaja\n_START_PARAGRAPH_\nKupan aiheuttaa Treponema pallidum pallidum -bakteeri. Se on kierukan muotoinen ja sen pituus on 6\xe2\x80\x9314 \xce\xbcm ja halkaisija 250\xe2\x80\x93300 nm. Bakteeri s\xc3\xa4ilyy hengiss\xc3\xa4 kosteassa ymp\xc3\xa4rist\xc3\xb6ss\xc3\xa4 yli 10 tuntia, kuivassa se kuolee nopeasti, samoin yli +42\xc2\xa0\xc2\xb0C:n l\xc3\xa4mp\xc3\xb6tilassa.\n_START_SECTION_\nTartunta\n_START_PARAGRAPH_\nKuppa tarttuu tavallisesti sukupuoliyhteydess\xc3\xa4. Tartunnan l\xc3\xa4hde on yleens\xc3\xa4 primaarikupan haavauma. Kupan tarttuvuudeksi arvioidaan jopa 30\xe2\x80\x9360\xc2\xa0%. Kondomi suojaa kupalta tehokkaasti. Kuppa voi tarttua suutelun kautta sekundaarikupan suussa olevista l\xc3\xa4iskist\xc3\xa4. Kuppa voi tarttua my\xc3\xb6s raskaana olevalta \xc3\xa4idilt\xc3\xa4 lapselle. Seurauksena voi olla kohtukuolema, mutta lapsi voi synty\xc3\xa4 my\xc3\xb6s el\xc3\xa4v\xc3\xa4n\xc3\xa4._NEWLINE_Joskus kuppa on p\xc3\xa4\xc3\xa4ssyt tarttumaan tatuoinnin tai kuppaamisen yhteydess\xc3\xa4. Alah\xc3\xa4rm\xc3\xa4ss\xc3\xa4 sairas kupparieukko tartutti 1858 taudin noin 200 ihmiseen. Arveltiin, ett\xc3\xa4 tartunta johtui naisen tavasta puhdistaa v\xc3\xa4lineens\xc3\xa4 syljell\xc3\xa4\xc3\xa4n.\n_START_SECTION_\nPrimaarikuppa\n_START_PARAGRAPH_\n3\xe2\x80\x934 viikon kuluttua tartunnasta ilmaantuu tartuntapaikalle tulehdusreaktion seurauksena kupan ensihaava eli primaarihaava. Kyseinen haavauma eli sankkeri on kova ja yleens\xc3\xa4 kivuton. Primaarihaavan l\xc3\xa4heisyydess\xc3\xa4 imurauhaset turpoavat.\n_START_SECTION_\nSekundaarikuppa\n_START_PARAGRAPH_\nJos tautia ei hoideta, se levi\xc3\xa4\xc3\xa4 koko elimist\xc3\xb6\xc3\xb6n 6\xe2\x80\x938 viikkoa tartunnan j\xc3\xa4lkeen ja aiheuttaa yleisoireita kuten kuumetta ja huonovointisuutta. Keskivartalon pienit\xc3\xa4pl\xc3\xa4inen roseola-kuppaihottuma ja imurauhassuurentumat kehon eri osissa ovat tavallisia sekundaarikupan oireita. Roseolaa my\xc3\xb6hemmin ilmaantuu ihomuutoksia, joita nimitet\xc3\xa4\xc3\xa4n syfilideiksi. Kielell\xc3\xa4 ja ikenill\xc3\xa4 voi olla limaisia l\xc3\xa4iski\xc3\xa4, joissa on kuppabakteereja. Sekundaarikupan merkkej\xc3\xa4 voi ilmaantua, h\xc3\xa4vit\xc3\xa4 ja ilmaantua uudelleen viidenkin vuoden ajan._NEWLINE_Sekund\xc3\xa4\xc3\xa4rivaihetta voi seurata latentti vaihe, jonka aikana sekundaarikupan oireet voivat uusiutua. Kupan osoittavat verikokeet voivat latenssissa muuttua negatiivisiksi. Noin kolmasosalla hoitamattomista potilaista tauti kuitenkin etenee tertiaarivaiheeseen.\n_START_SECTION_\nTertiaarikuppa\n_START_PARAGRAPH_\nKupan kolmas vaihe voi kehitty\xc3\xa4 vuosien tai vuosikymmenten kuluttua tartunnasta. T\xc3\xa4ll\xc3\xb6in iholle muodostuu granulomatoottisen tulehduksen seurauksena gumma-ihomuutoksia. Neurosyfilis-oireiden syyn\xc3\xa4 ovat usein granulomatoottiset tulehdukset keskushermostossa.\n_START_SECTION_\nAivokuppa\n_START_PARAGRAPH_\nKuppa voi aiheuttaa vaurioita my\xc3\xb6s keskushermostossa, jolloin puhutaan aivokupasta eli neurosyfiliksest\xc3\xa4. Aivovaurion seurauksia voivat olla ataksia, paralyysi ja mielisairaus. Ennen antibioottien aikaa mielisairaaloiden potilaista merkitt\xc3\xa4v\xc3\xa4 osa oli hoidossa neurosyfiliksen vuoksi._NEWLINE_Aivokuppaa hoidettiin 1900-luvun alussa mm. keinotekoisesti istutetun malarian avulla, mutta vasta penisilliinihoitojen yleistytty\xc3\xa4 1950-luvulla tertiaarikupasta tuli harvinainen sairaus.\n_START_SECTION_\nKupan hoito\n_START_PARAGRAPH_\nKupan hoitoon k\xc3\xa4ytettiin aluksi elohopeayhdisteit\xc3\xa4; niihin turvautui esimerkiksi l\xc3\xa4\xc3\xa4k\xc3\xa4ri Paracelsus (1493\xe2\x80\x931541). Kun h\xc3\xa4nt\xc3\xa4 syytettiin ihmisten myrkytt\xc3\xa4misest\xc3\xa4, h\xc3\xa4n puolustautui vuonna 1564 ilmestyneess\xc3\xa4 kirjassaan:_NEWLINE_"Was ist das nit gifft ist: alle ding sind gifft und nichts ohn gifft. Allein die dosis macht das ein ding kein gifft ist."_NEWLINE_ (Mik\xc3\xa4 muka ei ole myrkky\xc3\xa4: kaikki aineet ovat myrkyllisi\xc3\xa4 eik\xc3\xa4 mist\xc3\xa4\xc3\xa4n puutu myrkky\xc3\xa4. Vasta annos ratkaisee, ettei kyseess\xc3\xa4 ole myrkky.")_NEWLINE_1900-luvun alkuun menness\xc3\xa4 arseeni-, vismutti- ja jodisuolat, kuten salvarsaani, olivat k\xc3\xa4yt\xc3\xa4nn\xc3\xb6ss\xc3\xa4 syrj\xc3\xa4ytt\xc3\xa4neet elohopean. Hoidon kesto riippui taudin vaiheesta. Sekundaarikupan hoitoon vaadittiin jaksoittaista hoitoa 2\xe2\x80\x933 vuoden ajan. _NEWLINE_Penisilliinin teho Treponema pallidumiin on pysynyt jatkuvasti hyv\xc3\xa4n\xc3\xa4. K\xc3\xa4yp\xc3\xa4 hoito -suositus suosittelee (2010) l\xc3\xa4\xc3\xa4kitykseksi prokaiinipenisilliini\xc3\xa4 tai bentsatiinipenisilliini\xc3\xa4, allergisille keftriaksonia.\n_START_SECTION_\nTreponema pallidum -bakteerin aiheuttamat\n_START_PARAGRAPH_\nMuut Treponema pallidum -bakteerin alalajit aiheuttavat trooppisia endeemisi\xc3\xa4 sairauksia. N\xc3\xa4it\xc3\xa4 alalajeja ovat Treponema pallidum carateum (aiheuttaa pinta-taudin), Treponema pallidum endemicum (aiheuttaa endeemisen kupan) ja Treponema pallidum pertenue (aiheuttaa vaapukkasyyl\xc3\xa4taudin).\n_START_SECTION_\nKanikuppa\n_START_PARAGRAPH_\nIhmisten kuppaa muistuttava j\xc3\xa4nisel\xc3\xa4inten, l\xc3\xa4hinn\xc3\xa4 kanien seksitauti on treponematoosi, kanikuppa, lat. Vent disease. Sen aiheuttaja on treponema cuniculi-bakteeri ja tauti etenee samalla tavalla kuin ihmisten kuppa. Tauti ei ole yleinen Suomessa, mutta muissa maissa, joissa tuotetaan kaninlihaa, se oli aikaisemmin merkitt\xc3\xa4v\xc3\xa4 tauti. Bakteeri on herkk\xc3\xa4 penisilliinille.'